આમ તો મોદી સાહેબ ગુજરાતના મુખ્યમંત્રી હતા ત્યારે બાયોટેક્નોલોજી જેવા વિષયો પર ભાષણ આપતાં અનેકવાર તેમણે તેમના જ્ઞાનનો પરિચય આપ્યો છે, પરંતુ વડાપ્રધાન બન્યા બાદ તેમણે શરૂ કરેલી જ્ઞાનની સરવાણીનો પહેલો પરિચય વર્ષ ૨૦૧૪માં મળ્યો હતો. ત્યારે તેમણે મુંબઈમાં મેડિકલ કોલેજના વિદ્યાર્થીઓને સંબોધન કરતાં ભારતમાં પ્લાસ્ટિક સર્જરી ગણેશજીના જમાનામાં શરૂ થઈ હોવાનો દાવો કર્યો હતો. મહાદેવજીએ ગણેશજીનું માથું વાઢીને હાથીનું માથું બેસાડવાની વાતનો ઉલ્લેખ સાહેબે તેમના ભાષણમાં કરીને મેડિકલ સાયન્સના વિદ્યાર્થીઓને અનોખું વિજ્ઞાન શીખવવાનો પ્રયાસ કર્યો હતો. એ પછી તેમણે અન્ય એક ભાષણમાં જિનેટિક એન્જિનિયરિંગ અને સ્ટેમ સેલ ટેક્નોલોજી પર પોતાના વિશિષ્ટ જ્ઞાનનો પરિચય આપતાં કહ્યું હતું કે મહાભારતમાં કુંતીપુત્ર કર્ણનો જન્મ જિનેટિક એન્જિનિયરિંગથી થયો હતો.